സ്ത്രീകള് മന്ത്രിമാര് ആകാനുള്ളവരല്ല, പ്രസവിക്കാനുള്ളതാണ് സ്ത്രീവിരുദ്ധ പരാമര്ശവുമായി താലിബാന് വക്താവ് കാബൂള്: അഫ്ഗാനിസ്താനില് അധികാരം പിടിച്ചതിനു പിന്നാലെ സ്ത്രീ സ്വാതന്ത്ര്യം അടിമച്ചര്ത്തി താലിബാന് തീവ്രാദികള്. സ്ത്രീകളുടെ വിദ്യാഭ്യാസത്തിനും പൊതുജീവിതത്തിനും നിയന്ത്രണം ഏര്പ്പെടുത്തിയ താലിബാന് നിരന്തരം സ്ത്രീ വിരുദ്ധ പരാമര്ശങ്ങളാണ് നടത്തിക്കൊണ്ടിരിക്കുന്നത്. ഒരു സ്ത്രീക്ക് മന്ത്രിയാകാന് കഴിയില്ല. അവള്ക്ക് ചുമക്കാന് കഴിയാത്ത വസ്തു അവളുടെ പെടലിയില് വെച്ചുകൊടുക്കുന്നത് പോലെയാണത്. മന്ത്രിസഭയില് സ്ത്രീകള് വേണമെന്നത് നിര്ബന്ധമുള്ള കാര്യമല്ല. അവര് പ്രസവിക്കാനുള്ളവരാണ്. അഫ്ഗാനിസ്താനിലെ എല്ലാ സ്ത്രീകളെയും പ്രതിനിധീകരിക്കുന്നവരല്ല വനിതാ പ്രക്ഷോഭകര് താലിബാന് വക്താവ് സയ്ദ് സെക്രുള്ള ഹാഷ്മി ടോളോ ന്യുസിന് നല്കിയ അഭിമുഖത്തില് പറഞ്ഞു. വനിതകളുടെ കായിക മത്സരങ്ങള്, പ്രത്യേകിച്ച് ക്രിക്കറ്റ് കഴിഞ്ഞ ദിവസം താലിബാന് നിരോധിച്ചിരുന്നു. ക്രിക്കറ്റ് കളിക്കുമ്ബോള് സ്ത്രീകളുടെ മുഖവും ശരീരവും മറയ്ക്കാന് കഴിയില്ല. സ്ത്രീകളെ അത്തരത്തില് കാണാന് ഇസ്ലാം അനുവദിക്കുന്നില്ലെന്ന് താലിബാന് കള്ച്ചറല് കമ്മീഷന് ഉപമേധാവി അഹമ്മദുള്ള വസിഖ് പറഞ്ഞു. ഇത് മാധ്യമ യുഗമാണ്. അവിടെ ഫോട്ടോകളും വീഡിയോകളും വരും. അത് ജനങ്ങള് കാണും. സ്ത്രീകളെ പൂര്ണ്ണമായും മറയ്ക്കാന് കഴിയാത്തതിനാല് ക്രിക്കറ്റ് എന്നല്ല, എല്ലാത്തരം കായിക മത്സരങ്ങളും ഇസ്ലാമിനും ഇസ്ലാമിക ഭരണകൂടത്തിനും അംഗീകരിക്കാന് കഴിയില്ലെന്നും അദ്ദേഹം പറഞ്ഞു. അതിനിടെ, പഞ്ച്ശീര് പ്രവിശ്യയില് താലിബാന്റെ ക്രൂരത തുടരുകയാണെന്ന് റസിസ്റ്റസ് ഫോഴ്സിനെ അനുകൂലിക്കുന്നവര് പറയുന്നു. എതിര്ക്കുന്നവരോട് പ്രാകൃതമായാണ് താലിബാന് പെരുമാറുന്നത്. ഗ്രാമങ്ങളിലെ വീടുകള് തോറും കയറിയിറങ്ങി യുവാക്കളെ കൊല്ലുകയാണ്. കൂട്ടക്കൊലയില് ഭയന്ന് നൂറുകണക്കിന് കുടുംബങ്ങളാണ് പ്രദേശത്തുനിന്ന് പലായനം ചെയ്തത്. സ്വാതന്ത്ര്യത്തിനു വേണ്ടി താലിബാനെതിരെ പോരാട്ടം തുടരും. താലിബാന്റെ ഈ ക്രൂരതയില് ലോകരാജ്യങ്ങള് എന്തുകൊണ്ടാണ് പ്രതികരിക്കാത്തതെന്നും റസിസ്റ്റന്സ് ഫോഴ്സ് ചോദിക്കുന്നു. പഞ്ച്ശീര് സിംഹം എന്നറിയപ്പെടുന്ന റസിസ്റ്റന്സ് ഫോഴ്സ് മേധാവി അഹമ്മദ് മസൂദിന്റെ ആയുധശേഖരം താലിബാന് പിടിച്ചെടുത്തതായും റിപ്പോര്ട്ടുണ്ട്. അതേസമയം, കാബുളില് നിന്നുള്ള ഒഴിപ്പിക്കല് നടപടി പുനരാരംഭിച്ചു. രാജ്യാന്തര കോമേഴ്ഷ്യല് വിമാനത്തില് അമേരിക്കന് പൗരന്മാരടക്കം 200 ഓളം വിദേശിയര് വ്യാഴാഴ്ച കാബൂള് വിട്ടു. വിദേശീയര്ക്ക് രാജ്യം വിടാന് താലിബാന് നല്കിയ അന്ത്യശാസനം ഓഗസ്റ്റ് 30ന് അവസാനിച്ച ശേഷം നടക്കുന്ന ആദ്യ ഒഴിപ്പിക്കലാണിത്. ഖത്തര് എയര്വേയ്സിന്റെ വിമാനത്തില് യാത്രക്കാരെ ദോഹയില് എത്തിക്കും. രാജ്യം വിടുന്നതിന് താലിബാന്റെ അനുമതി കാത്ത് നൂറുകണക്കിക് അഫ്ഗാന് പൗരന്മാരാണ് വിവിധ വിമാനത്താവളങ്ങളില് തമ്ബടിച്ചിരിക്കുന്നത്. മാനുഷിക പരിഗണന വച്ച് അഫ്ഗാനിസ്താന് പൗരന്മാര്ക്ക് നിരുപാധികമായ സഹായമാണ് പാകിസ്താനും ഖത്തറും മുന്നോട്ടുവച്ചിരിക്കുന്നത്. ഒഴിപ്പിക്കല് നടപടിക്ക് പിന്തുണ നല്കിയ താലിബാന്റേത് പോസിറ്റീവ് സമീപനമാണെന്ന് അമേരിക്ക പ്രതികരിച്ചു.